Verdagte dood tydens plaasaanvalArgieffoto: SAPD ŉ Vermeende aanvaller is Woensdag vroegoggend doodgeskiet toe hy en vermoedelik nog vyf makkers op ŉ plaas in die Kirkwood-omgewing in die Oos-Kaap toegeslaan het. Die plaaseienaar en sy seun is tydens die aanval ernstig beseer. Sers. Majola Nkohli, woordvoerder van die polisie, sê vyf gewapende mans het na wat verneem word omstreeks 02:30 die plaas betree. Die verdagtes was met een vuurwapen en messe gewapen. Hulle het die eienaar van die plaas en sy familie oorval. “ŉ Struweling het tussen die eienaar en die aanvallers uitgebreek. Een van die verdagtes is in die proses doodgeskiet en een is gewond,” sê Nkohli. Die res van die aanvallers het in ŉ silwerkleurige Toyota Avanza gevlug. “Die polisie het vinnig gereageer en kort ná die aanval drie van die verdagtes in hegtenis geneem. Hulle het ook die Avanza in die Kariega-gebied opgespoor en daarop beslag gelê.” Die eienaar, sy seun en die beseerde aanvaller is op die toneel vir hul beserings behandel. Die polisie se gespesialiseerde eenhede en lugmag is tans besig om die res van die aanvallers te probeer opspoor. Marius Müller, nasionale operasionele koördineerder van AfriForum, het bevestig die plaaseienaar is tydens die aanval ernstig beseer en is na ŉ hospitaal geneem vir verdere mediese behandeling. Hy is tans in ŉ kritieke toestand en moes ŉ noodoperasie ondergaan. Die polisie ondersoek ŉ saak van huisroof en poging tot moord. Die drie verdagtes wat vasgetrek is, sal na verwagting Vrydag in die landdroshof op Kirkwood verskyn.